CELEX: 32010D0321
Language: da
Date: 2010-06-07 00:00:00
Title: 2010/321/: Rådets afgørelse af 7. juni 2010 om bemyndigelse af medlemsstaterne til i Den Europæiske Unions interesse at ratificere Den Internationale Arbejdsorganisations 2007-konvention om arbejdsforhold i fiskerisektoren (Konvention nr. 188)

11.6.2010   
            
            
               DA
            
            
               Den Europæiske Unions Tidende
            
            
               L 145/12
            
         RÅDETS AFGØRELSE
   af 7. juni 2010
   om bemyndigelse af medlemsstaterne til i Den Europæiske Unions interesse at ratificere Den Internationale Arbejdsorganisations 2007-konvention om arbejdsforhold i fiskerisektoren (Konvention nr. 188)
   (2010/321/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 48 sammenholdt med artikel 218, stk. 6, litra a), punkt v), og artikel 218, stk. 8, første afsnit,
   under henvisning til forslag fra Europa-Kommissionen,
   under henvisning til godkendelse fra Europa-Parlamentet (1), og
   ud fra følgende betragtninger:
   
               (1)
            
            
               Den Internationale Arbejdsorganisations konvention nr. 188 (i det følgende benævnt henholdsvis »ILO« og »konventionen«) om arbejdsforhold i fiskerisektoren blev vedtaget den 14. juni 2007 på ILO's internationale arbejdskonference i Genève, hvor alle EU-medlemsstaternes delegationer stemte for vedtagelsen.
            
         
               (2)
            
            
               Konventionen udgør et stort bidrag til fiskerisektoren på internationalt plan, der skal fremme anstændigt arbejde for fiskere og mere retfærdige konkurrencevilkår for ejerne af fiskerfartøjer, og det er derfor ønskeligt, at bestemmelserne gennemføres snarest muligt.
            
         
               (3)
            
            
               Europa-Parlamentet, Rådet og Kommissionen er fortalere for ratificeringen af internationale arbejdskonventioner, der af ILO er klassificeret som ajourførte, som et bidrag til Den Europæiske Unions bestræbelser for at fremme anstændigt arbejde for alle i og uden for Unionen.
            
         
               (4)
            
            
               I overensstemmelse med ILO’s statut berører konferencens vedtagelse af en konvention eller henstilling eller en medlemsstats ratifikation af en konvention i intet tilfælde love, kendelser, sædvane eller overenskomster, som tilsikrer de pågældende arbejdstagere gunstigere vilkår end konventionen eller henstillingen.
            
         
               (5)
            
            
               Nogle af konventionens bestemmelser henhører under Unionens enekompetence med hensyn til koordinering af sociale sikringsordninger.
            
         
               (6)
            
            
               Unionen kan ikke ratificere konventionen, da alene stater kan være part i den.
            
         
               (7)
            
            
               Rådet bør derfor bemyndige medlemsstaterne, der er bundet af EU-reglerne vedrørende koordinering af sociale sikringsordninger på grundlag af artikel 48 i traktaten om Den Europæiske Unions funktionsmåde, til at ratificere konventionen i Unionens interesse på de i denne afgørelse fastlagte betingelser —
            
         VEDTAGET DENNE AFGØRELSE:
   Artikel 1
   Medlemsstaterne bemyndiges herved til at ratificere de dele af Den Internationale Arbejdsorganisations 2007-konvention om arbejdsforhold i fiskerisektoren, vedtaget den 14. juni 2007, som henhører under Unionens enekompetence.
   Artikel 2
   Medlemsstaterne bør tilstræbe at træffe de nødvendige foranstaltninger til at deponere deres ratifikationsinstrumenter vedrørende konventionen hos generaldirektøren for Det Internationale Arbejdsbureau hurtigst muligt og helst inden den 31. december 2012. Rådet vil gennemgå fremskridtene med hensyn til ratificeringen inden januar 2012.
   Artikel 3
   Denne afgørelse er rettet til medlemsstaterne.
   
      Udfærdiget i Luxembourg, den 7. juni 2010.
      
         
            På Rådets vegne
         
         C. CORBACHO
         
            Formand
         
      
   
   
      (1)  Godkendelse af 5.5.2010 (endnu ikke offentliggjort i EUT), der bekræfter udtalelsen af 14.1.2009.